Sramota je da sredstva iz Fonda europske pomoći za najpotrebitije (FEAD-a) ne povlačimo dok su police socijalnih samoposluga poluprazne, a pučke kuhinje pune - kaže hrvatska zastupnica Biljana Borzan, izvjestiteljica Europskog parlamenta za povećanje doniranja i smanjenje bacanja hrane, u povodu obilježavanja Svjetskog dana hrane 16. listopada. No takva će se situacija uskoro promijeniti, sudeći po dobrim vijestima koje stižu iz Bruxellesa o promjenama u FEAD-u koje će olakšati korištenje tog fonda za financiranje doniranja hrane.



- FEAD dopušta sufinanciranje aktivnosti oko doniranje hrane, no države članice su te mogućnosti nedovoljno iskorištavale, najviše radi kompliciranih procedura i ograničenja. Europski parlament je kroz moj izvještaj tražio da se pojednostave mogućnosti financiranja doniranja hrane i to je sada i napravljeno - kazala je Borzan.



U Hrvatskoj se godišnje baci preko 400 tisuća hrane, dok se prema podacima Porezne uprave u 2017. doniralo hrane u protuvrijednosti svega 10,7 milijuna kuna. Ni nakon ukidanja plaćanja PDV-a na donacije 2015. doniranje se nije značajno povećalo, a jedan od glavnih razloga je logistička neopremljenost humanitarnih organizacija. Nedostaje kamiona, skladišta, hladnjača i ljudi. Upravo kroz FEAD se taj segment organizacije sustava doniranja može sufinancirati.



Komisija izvještava kako će države članice moći pojednostaviti ugovaranje i plaćanje partnerskim organizacijama koje prikupljaju i distribuiraju doniranu hranu.



- Nadam se da će ove promjene potaknuti institucije i humanitarne organizacije da taj novac za najpotrebitije, koji je Hrvatska dosad slabo koristila, više povlače, zaključila je Borzan.